*Likumprojekts*

**Grozījumi Apcietinājumā turēšanas kārtības likumā**

Izdarīt Apcietinājumā turēšanas kārtības likumā (Latvijas Republikas Saeimas un Ministru Kabineta Ziņotājs, 2006, 15. nr.; 2009, 2., 14. nr.; Latvijas Vēstnesis, 2011, 117., 204. nr.; 2013, 188. nr.; 2014, 257. nr.; 2015, 124. nr.; 2016, 52., 91. nr., 2017, 253. nr.; 2020, 110A nr.) šādus grozījumus:

1. Aizstāt visā likumā vārdus "izmeklēšanas cietuma veikals" (attiecīgā locījumā) ar vārdiem "komersanta izveidota pastāvīgās tirdzniecības vieta izmeklēšanas cietuma teritorijā" (attiecīgā locījumā).

2. 13. pantā:

izteikt ceturto un piekto daļu šādā redakcijā:

"(4) Latvijas Cietumu slimnīcā ievietotajam apcietinātajam atbilstoši ārsta norādījumiem tikšanās vietā nodrošina iespēju sazināties ar radiniekiem, laulāto vai citām personām, izmantojot videosaziņas iespēju. Šādu videosaziņas iespēju skaitu un ilgumu nosaka atbilstoši šajā likumā noteiktajam tikšanos skaitam un ilgumam.

(5) Papildus šajā pantā minētajām tiesībām apcietinātajam ārvalstniekam un apcietinātajam, kuram pastāvīgā dzīvesvieta nav Latvija, ir tiesības divas reizes mēnesī izmantot videosaziņas iespēju uz laiku līdz 15 minūtēm saziņai ar radiniekiem, laulāto vai citām personām izmeklēšanas cietuma pārstāvja klātbūtnē.";

papildināt pantu ar sesto daļu šādā redakcijā:

"(6) Papildus šajā pantā minētajām tiesībām vājdzirdīgajiem un nedzirdīgajiem apcietinātajiem ir tiesības divas reizes mēnesī izmantot videosaziņas iespēju uz laiku līdz 30 minūtēm saziņai ar radiniekiem, laulāto un citām personām izmeklēšanas cietuma pārstāvja klātbūtnē."

3. 18.pantā:

papildināt pirmo daļu ar 4. punktu šādā redakcijā:

"4) videosaziņas iespēju divas reizes mēnesī uz laiku līdz 15 minūtēm saziņai ar radiniekiem, laulāto vai citām personām izmeklēšanas cietuma pārstāvja klātbūtnē.";

papildināt pantu ar septīto daļu šādā redakcijā:

"(7) Papildus šajā pantā minētajām tiesībām vājdzirdīgajiem un nedzirdīgajiem nepilngadīgajiem apcietinātajiem ir tiesības izmantot videosaziņas iespēju bez skaita ierobežojuma uz laiku līdz 30 minūtēm saziņai ar radiniekiem, laulāto un citām personām izmeklēšanas cietuma pārstāvja klātbūtnē, ja saņemta procesa virzītāja atļauja."

4. Papildināt19. pantu ar septīto, astoto un devīto daļu šādā redakcijā:

"(7) Apcietinātajiem izmeklēšanas cietumā šajā likumā noteiktās telefonsarunas nodrošina ar izmeklēšanas cietumā izvietotām telefonsarunu iekārtām par apcietinātā vai personas, ar kuru viņš sarunājas, līdzekļiem. Ieslodzījuma vietu pārvalde komersantu, kas nodrošina telefonsarunu iekārtas, to apkalpošanu un telefonsarunu pakalpojumu, izvēlas atbilstoši normatīvajiem aktiem par publiskas personas mantas iznomāšanas kārtību.

(8) Apcietinātajiem izmeklēšanas cietumā šajā likumā noteiktās tiesības iepirkties nodrošina komersanta izveidotā pastāvīgā tirdzniecības vietā izmeklēšanas cietuma teritorijā, kur iespējams iegādāties pārtiku un pirmās nepieciešamības preces. Šo preču sortimentu komersants saskaņo ar Ieslodzījuma vietu pārvaldi. Komersantu, kurš nodrošina preču tirdzniecības pakalpojumus apcietinātajiem izmeklēšanas cietumā, Ieslodzījuma vietu pārvalde izvēlas atbilstoši normatīvajiem aktiem par publiskas personas mantas iznomāšanas kārtību.

(9) Ja apcietinātajam nav sezonai atbilstoša un valkāšanai derīga personīgā apģērba vai apavu, izmeklēšanas cietuma administrācija nodrošina viņu ar apģērbu un apaviem. Ministru kabinets nosaka apmēru un kārtību, kādā apcietināto nodrošina ar apģērbu un apaviem."

5. Izteikt20. pantu šādā redakcijā:

**"20. pants. Apcietināto nauda**

(1) Naudu, ko apcietinātais saņem ar pārvedumu vai kas iemaksāta izmeklēšanas cietuma kasē, viņam neizsniedz, bet ieskaita Ieslodzījuma vietu pārvaldes ieslodzījuma vietām Valsts kasē atvērtajā kontā un kasē.

(2) Izmeklēšanas cietuma par apcietinātā personiskās naudas uzskaiti atbildīgā persona, pamatojoties uz apcietinātā iesniegumu, no apcietinātā personiskās naudas uzskaites kartē esošajiem līdzekļiem veic naudas pārvedumus un norēķinās par komersanta izveidotā pastāvīgās tirdzniecības vietā izmeklēšanas cietuma teritorijā reģistrētiem apcietinātā pirkumiem.

(3) Naudas pārvedumus apcietinātais drīkst veikt tikai ar procesa virzītāja atļauju.

(4) Apcietinātā naudu uzglabā Ieslodzījuma vietu pārvaldes ieslodzījuma vietām Valsts kasē atvērtajā kontā un kasē, uzskaita apcietinātā personiskās naudas uzskaites kartē, veic naudas pārvedumus un apcietinātajam izmaksā *euro*. Citā valūtā saņemto naudu pārrēķina *euro* saskaņā ar grāmatvedībā izmantojamo ārvalstu valūtas kursu tās dienas sākumā, kad nauda saņemta Ieslodzījuma vietu pārvaldes ieslodzījuma vietām Valsts kasē atvērtajā kontā un kasē.

(5) Apcietinātā personiskās naudas uzskaites kartē esošo apcietinātā līdzekļu uzskaiti, izlietošanas organizēšanu vai kontroli Ieslodzījuma vietu pārvalde nodrošina elektroniskā veidā.

(6) Ieslodzījuma vietu pārvalde tās rīcībā esošās ziņas par apcietinātā personiskās naudas apgrozījumu un personiskās naudas uzskaites kartē esošajiem līdzekļiem sniedz pēc valsts institūcijas vai amatpersonas pieprasījuma."

6. Papildināt 30. panta otro daļu pēc vārda "telefonsarunām" ar vārdiem "vai videosaziņas iespējām".

7. 40. pantā:

izteikt trešo daļu šādā redakcijā:

"(3) Ar apcietināto, kuru atbrīvo no izmeklēšanas cietuma, pilnīgi norēķinās, pārskaitot viņa personiskās naudas uzskaites kartē esošo naudu uz viņa kontu kredītiestādē, vai izmaksā no kases. Tāpat atbrīvojamam izsniedz viņam piederošās mantas, dārglietas un dokumentus.";

izslēgt ceturtās daļas otro teikumu;

papildināt pantu ar piekto daļu šādā redakcijā:

"(5) Apcietināto, kuru atbrīvo no izmeklēšanas cietuma, un kuram nav sezonai atbilstoša un valkāšanai derīga apģērba un apavu, izmeklēšanas cietuma administrācija nodrošina ar sezonai atbilstošu un valkāšanai derīgu apģērbu un apaviem."

Ministru prezidenta biedrs,

tieslietu ministrs Jānis Bordāns

Iesniedzējs:

Tieslietu ministrijas valsts sekretārs Raivis Kronbergs